Informácia o realizácii projektu Infovek v roku 2001
Cieľom projektu Infovek je pripraviť mladú generáciu na Slovensku pre život v informačnej spoločnosti 21. storočia pre uplatnenie sa v znalostnej ekonomike, vytvoriť predpoklady, aby naša mladá generácia bola konkurencieschopná na formujúcom sa globálnom trhu práce, predovšetkým v porovnaní so svojimi vrstovníkmi z Európskej únie. Najvýznamnejším priestorom, kde sa táto príprava musí odohrávať, je škola. Aby bola schopná zrealizovať túto náročnú úlohu, musí sa prostredníctvom informačných a komunikačných technológií premeniť z tradičnej školy na modernú školu tretieho tisícročia. 
Koncepcia projektu Infovek stojí na štyroch pilieroch. Sú nimi:
•	Vybudovanie multimediálných učební na všetkých základných a stredných školách (štátnych, cirkevných a súkromných) na Slovensku s kvalitným pripojením na internet
•	Príprava moderného edukačného obsahu pre všeobecno-vzdelávacie a odborné predmety na všetkých stupňoch škôl
•	Vyškolenie desaťtisícov učiteľov vo využívaní moderných informačných a komunikačných technológií a ich aplikácií do vzdelávania
•	Informatizácia spoločnosti t. j. poskytnutie učební Infoveku miestnej komunite pre rozvoj digitálnej gramotnosti obyvateľstva všetkých regiónov Slovenska v čase, keď ich škola nevyužíva na výchovu a vzdelávanie.
Integrácia do európskych hospodárskych, politických a bezpečnostných štruktúr je nevyhnutná pre všetky kandidátske krajiny. Preto i Slovensko potrebuje zmysluplnú, konkrétnu a realistickú stratégiu týkajúcu sa jeho budúceho pôsobenia v integrovanej Európe, preto je nutná stratégia prípravy Slovenska, ktoré onedlho bude riadnym členom Európskej únie a bude rozvíjať princípy modernej znalostnej ekonomiky 21. storočia.
Niet pochýb o tom, že informačné a komunikačné  technológie znamenajú pre 21. storočie to, čo znamenala mechanizácia pre priemyselnú revolúciu. Vychádzame z predpokladu, že Slovensko sa stane členom Európskej únie v časovom horizonte najbližších rokov. Jeho úspešnosť nielen v zjednotenej Európe, ale i v celosvetovom priestore bude plne závislá na tom, ako bude pripravené na presadenie sa v konkurenčnom prostredí informačných spoločností.
Rozvoj informatizácie spoločnosti bude pozitívne vplývať na vznik a dynamický rozvoj ďalších priemyselných odvetví, odvodených od využívania počítačov a informácií. Ten, kto informácie dokáže rýchlo a lacno získať a efektívne použiť, má nespochybniteľné výhody v porovnaní s pomalšími a menej schopnými účastníkmi trhu. Aj keď tento projekt chce riešiť problémy budúcnosti, už dnes je jasné, že pomôže vyriešiť aj niektoré problémy dneška, napríklad problémy v zdravotníctve, v organizovaní štátnej správy, vo finančníctve, v školstve a pod.
V post-industriálnej informačnej spoločnosti so znalostnou ekonomikou sú to vedomosti a informácie, ktoré sa stávajú strategickou surovinou a hlavným činiteľom rozvoja spoločnosti a nahrádzajú tým úlohu, ktorú ešte donedávna zastávala kombinácia energie, surovín a priemyselnej technológie. Počítače samé o sebe by nepochybne zmenili mnohé procesy v priemyselnej spoločnosti, no to, čo robí post-industriálnu spoločnosť informačnou, je spojenie počítačov s telekomunikáciou. Toto spojenie dnes symbolizuje a priam "stelesňuje" Internet. Jeden z najdôležitejších aspektov tejto transformácie je, že sa v nej zásadne zmení charakter práce, ktorý si bude vyžadovať vysokokvalifikovanú pracovnú silu, schopnú pracovať s informáciami. 
Nielenže tento trend má globálny, celosvetový charakter, ale predovšetkým zohrá principiálnu úlohu v rozvoji moderných vyspelých krajín v horizonte najbližších desaťročí. Niet pochýb o tom, že Európska únia vynaloží v najbližšej dobe zvýšené úsilie dohnať relatívny náskok USA a Japonska v transformácii na informačnú spoločnosť, aby tak zvýšila svoju konkurencieschopnosť. Ale ani vlastný proces rozširovania a zjednocovania Európskej únie sa nemôže udiať mimo rámec informatizácie spoločnosti. Najlepším dôkazom toho je Schengenská dohoda, ktorej praktická realizácia by nebola možná bez zavedenia spoločného centrálneho pátracieho informačného systému na hraniciach.
Pre nových členov Európskej únie bude vstup do nej prínosom len v tom prípade, ak budú v rámci Únie konkurencieschopné. Najvýhodnejšie na tom budú štáty najlepšie pripravené na budúcnosť. Pochopiteľne to platí aj pre Slovensko ako oficiálneho kandidáta na členstvo v Európskej únii.
Pripravenosť, o ktorej hovoríme, je pripravenosť našej spoločnosti pre informačný vek. Už dnes sa musí mladá generácia vzdelávať tak, aby mala čo najlepšie šance obstáť na celoeurópskom, a dokonca aj celosvetovom trhu práce informačnej spoločnosti 21. storočia. K tomu chce v zhode s iniciatívou eEurope+ prispieť projekt Infovek budovaním hardvérovej infraštruktúry, vývojom edukačného obsahu, prípravou učiteľov na prácu v modernej škole 3.tisícročia a vplyvom na rozvoj digitálnej gramotnosti regiónov.
Projekt Infovek stále viac prekračuje hranice školstva. Školy sa stávajú epicentrami informatizácie lokálnych komunít v slede: učitelia - deti - rodičia - celá lokálna komunita. Čosi podobné sa už v dejinách Slovenska odohralo v období štúrovcov. Tí boli nielen učiteľmi slovenčiny a buditeľmi národného povedomia, ale tiež šíriteľmi modernizácie na vtedy prevažne agrárnom Slovensku. Boli to šíritelia druhej civilizačnej vlny v prostredí, ktoré zásadným spôsobom ovládala ešte prvá civilizačná vlna. Pri úvahách o premene industriálneho Slovenska na informačné sa ponúka myšlienka, že učitelia v školách zapojených do Projektu Infovek sa stávajú akýmisi novodobými štúrovcami šíriacimi "digitálnu revolúciu" v našej spoločnosti a tým dvíhajú informatizačné povedomie. Tak vznikol termín "digitálni štúrovci", prípadne "digitálne štúrovstvo".
Koncom roku 2001 podporujeme  projektom Infovek  500 škôl, pričom na každej z týchto je vybudovaná kvalitná internetovo-multimediálna trieda. To de facto predstavuje 500 internetových stredísk rozmiestnených celoplošne po území Slovenska. Súčasné predpokladáme koncom roka vyškolenie niekoľko  tisíc učiteľov v problematike využívania IKT. 
Takáto bezkonkurenčná sieť internetových učební svojím rozsahom ako aj personálnym zabezpečením v sebe skrýva obrovský potenciál a vytvára jedinečné predpoklady pre oveľa širšie využitie internetu v spoločnosti. Projekt "Digitálni štúrovci" je o tom, aby sa  internetové triedy na školách otvorili miestnej komunite a umožnili tak prístup k internetu v dobe, keď  nie sú využívané v pedagogickom procese  Projekt Digitálni štúrovci však chce tento problém "trans-školského" používania internetovo-multimediálnych tried Infoveku riešiť systematicky, legislatívne a metodicky. 
Otvorenie sa internetovo-multimediálnych tried smerom k miestnej komunite prinesie mnohoraký úžitok:
Predovšetkým pôjde o efektívnejšie využitie hardvérovej infraštruktúry vybudovanej na školách v rámci Projektu Infovek, čím samozrejme dôjde k efektívnejšiemu využitiu nemalých finančných prostriedkov investovaných do projektu Infovek. Je to niečo podobné, ako keď podnikateľ využíva kúpený drahý stroj na tri smeny. 
Miestnej komunite sa umožní prístup na internet často v lokalitách Slovenska, v ktorých sa pripojenie na internet široko-ďaleko nevyskytuje a dlho ešte vyskytovať nebude. 
Záujemcom z miestnych komunít sa podstatným spôsobom uľahčí praktické naplnenie zákona o slobodnom prístupe k informáciám. Vládne inštitúcie už dnes zverejňujú veľké množstvo informácií na Internete, a táto forma ako naznačujú prvé reakcie štátnych inštitúcii na tento zákon bude v najbližšom čase ešte výraznejšia. Z jednoduchého dôvodu - je z pohľadu inštitúcie najjednoduchšia a najlacnejšia, teda najefektívnejšia. Umožnenie prístupu k internetu čo najväčšiemu počtu občanov Slovenska aj v odľahlých lokalitách, nielen v centrách, je veľkým posilnením princípov demokracie a občianskej spoločnosti. Bez ohľadu na to, že to v konečnom dôsledku prinesie značné úspory štátnym inštitúciám, ktoré budú môcť informácie, o ktoré majú občania záujem zverejniť na internete a tak vopred zodpovedajú na mnohé ich otázky, ušetria náklady spojené s administratívnou prácou spojenou s vybavovaním žiadostí občanov a podobne. Projekt Infovek sa prostredníctvom koncepcie Digitálnych štúrovcov stáva záležitosťou nielen ministerstva školstva, ale všetkých rezortov a štátnych inštitúcií, ktorým zo zákona o slobodnom prístupe k informáciám vyplývajú nové povinnosti. 
Už v blízkej budúcnosti sa môžu internetovo-multimediálne triedy na školách stať flexibilnými rekvalifikačnými strediskami pre nezamestnaných. Spomínaná vysoká hustota internetovo-multimediálnych tried a ich celoslovenské rozmiestnenie znamená, že miesto rekvalifikácie sa v značnej miere priblíži k bydlisku nezamestnaného. Vieme si predstaviť, že príslušné inštitúcie môžu vytvoriť s prispením fondov PHARE celý systém rekvalifikácie nezamestnaných s využitím internetovo-multimediálnych tried. V tomto smere sa môže veľmi dobre uplatniť aj forma dištančného vzdelávania dospelých pomocou Internetu (on-line vzdelávanie). 
Organizačne za sprístupnenie internetovej triedy miestnej komunite bude škola, resp. poverený učiteľ, napr. učiteľ - garant angažujúci sa v projekte Infovek za školu. Okrem prístupu umožňujúcemu surfovať po Internete, by občan, pokiaľ bude mať záujem, si mohol otvoriť svoju poštovú schránku, zúčastniť sa internetových diskusných skupín a výmeny názorov, ale získať napr. aj prístup k rôznym databázam, napr. voľných pracovných miest a pod. Mnohé štátne aj neštátne organizácie by nepochybne veľmi rýchlo začali dávať na internet množstvo užitočných a praktických informácií pre občanov ako reakciu na skutočnosť, že sa internet masovo sprístupní. Veľmi hrubý odhad založený na čísle 500 internetových centier na území Slovenska v roku 2002 hovorí o tisícoch občanov, ktorí môžu získať možnosť pomerne lacného a často jediného možného prístupu k Internetu. Potom podľa dynamiky rastu Projektu Infovek počet týchto miest vzrastie až na 3300. 
Sprístupnenie Internetových tried na školách umožní tiež získať škole dodatočné financie na udržanie prevádzky týchto tried. Zo štátneho rozpočtu nebude možné plne vykrývať nemalé poplatky poskytovateľom internetu. Otázka financovania internetových služieb poskytovaných školou zapojenou do Projektu Infovek sa v roku 2001 vyriešila i legislatívne.
Celospoločenský význam stredných a základných škôl sa otvorením internetových tried občanom miestnej komunity zásadným spôsobom zmení. Školy a školstvo sa na Slovensku zase stanú nositeľom aktuálnej osvety a prípravy občanov pre praktický život, vzrastie význam a postavenie učiteľa v spoločnosti ("digitálni štúrovci"), školy si opäť získajú prirodzený rešpekt medzi občanmi. Okrem svojej hlavnej úlohy, prípravy mladej generácie pre budúcnosť, budú školy spolupomáhať celoživotnej "rekvalifikácii" občanov pre život a uplatnenie sa v informačnej spoločnosti zjednocujúcej sa Európy. 
Nakoniec, ale zďaleka nie menej dôležité bude povznesenie statusu učiteľa, ktoré v súčasnosti zaznamenáva rekordný úpadok. Učiteľ tým, ako sa stane vo svojej miestnej komunite šíriteľom digitálnej gramotnosti, získa na spoločenskej prestíži. Vzrastie tým nielen jeho sebavedomie, pocit dôležitosti, ale aj uvedomenie si kľúčového postavenia v spoločenskej premene smerom k permanentne sa vzdelávajúcej spoločnosti (knowledge society).
Realizačná štruktúra
Aj v roku 2001 pri realizácii spolupracovali Ministerstvo školstva SR, ktoré poverilo Ústav informácií a prognóz školstva a nevládne občianske združenie Asociácia projektu Infovek. Realizáciu projektu metodicky riadila Rada ministra školstva pre projekt Infovek ustanovená za týmto účelom a jej organizačné zložky Komisia pre výber a hodnotenie škôl, Komisia pre technickú realizáciu projektu a Edukačná koordinačná rada projektu (EDUKORA).Personálne obsadenie jednotlivých zložiek je v prílohe.
Za účelom realizácie existuje na ÚIPŠ Oddelenie projektu Infovek vedené PaedDr. Romanom Baranovičom zodpovedné za realizáciu projektu Infovek.
Finančné zabezpečenie projektu
Na projekt Infovek bolo v roku 2001 vyčlenených 210 mil. Sk zo štátneho rozpočtu. Vláde SR bol roku 2001 na zasadnutí vlády SR 155/2001, č. materiálu 2931/2001 dňa 2. 5. 2001 predložený a následne schválený Návrh realizácie projektu Infovek v roku 2001. Tento bol neskôr na zasadnutí 184/2001, č. materiálu 7099/2001  zo dňa 24. 10. 2001 upravený podľa aktuálneho vývoja realizácie projektu. Týmito materiálmi bolo schválené nasledovné rozdelenie finančných prostriedkov na rok 2001:

Technické vybavenie	113 300 000,00 Sk 	
Pripojenie na Internet	44 000 000,00 Sk 	
Softvérové vybavenie	16 950 000,00 Sk 	
Edukačný obsah	17 750 000,00 Sk 	
Školenia a konferencia	4 500 000,00 Sk 	
Kancelária OPI ÚIPŠ	5 950 000,00 Sk 	
Neuhradené záväzky 2000	1 700 000,00 Sk 	
Učebnica Informatiky	6 000 000,00 Sk 	
Spolu	210 150 000,00 Sk 	
Pôvodne predložený návrh realizácie rátal s rozšírením počtu podporovaných škôl o 220 čo predstavuje s 229 školami podporovanými v predchádzajúcich rokoch celkovo 449 podporovaných škôl. Vzhľadom na vývoj realizácie napokon Rada ministra školstva pre projekt Infovek rozhodla podporiť v roku 2001 v projekte Infovek 491 škôl a 9 školiacich stredísk.
Rozpočet projektu Infovek bol zvýšený aj o čiastku 150 tis. Sk dotáciou na projekt Virtuálny seminár o NATO v rámci projektu zvyšovania podpory členstva v NATO medzi obyvateľmi.
Výber škôl
Podpora škôl  projektom Infovek nie je automatická, v každom roku prebieha výber škôl. Tie sa uchádzajú o vstup do Infoveku  vypracovaním školského projektu, ktorý predkladajú Výberovej a evaluačnej komisii pri Rade ministra školstva SR pre projekt Infovek. Komisia vyhodnotí predložené materiály a zostaví každoročne poradovník škôl na základe stanovených kritérií pre výber:
•	Celoplošnosť a regionálnosť – je jedným zo základných kritérií. Projekt Infovek podporuje školy bez ohľadu na zriaďovateľa, školy štátne, cirkevné i súkromné, školy základné plnoorganizované i málotriedne, školy pre zdravotne handicapované deti, školy s iným vyučovacím jazykom ako slovenským a pod. Školy, ktoré už vlastnia počítače, i také, kde nemajú počítače v dostatočnom počte a na dostatočnej hardvérovej úrovni. Dbáme na to, aby boli do projektu zapojené školy zo všetkých regiónov s dôrazom na málo rozvinuté oblasti Slovenska, oblasti s vysokou nezamestnanosťou, prípadne školy s veľkou koncentráciou detí zo sociálne a jazykovo znevýhodneného prostredia (rómske deti). 
•	Spracovanie školského projektu využitia informačných a komunikačných  technológií v živote školy - to, že škola je zapojená do projektu, jej dáva skvelé možnosti modernizovať svoj vyučovací proces, zapájať sa do národných i medzinárodných projektov, komunikovať bez problémov s celým svetom, otvárať žiakom i učiteľom nové obzory. V projekte školy nás zaujíma hlavne to ako a koľko učiteľov využíva informačné a komunikačné  technológie (ďalej IKT), ako učitelia implementujú IKT do jednotlivých predmetov, v ktorých predmetoch sú IKT najviac využívané, ako škola rozvíja medzipredmetové vzťahy, aké multimediálne programy škola využíva, či a akú web stránku má škola, či majú žiaci možnosť využívať IKT mimo vyučovanie, aký je počet učiteľov, ktorí sa vzdelávajú v oblasti IKT.
•	Úspechy žiakov, ktoré škola dosiahla – aktivitu a ambicióznosť školy prezrádzajú aj úspechy, ktoré škola dosiahla, a to nielen v oblasti informatiky, ale i v iných aktivitách. Preto v tejto časti projektu popisujú školy svoje úspechy na poli súťaží, olympiád a pod..
•	Zapájanie sa do regionálnych, národných a medzinárodných projektov – mnohé školy napriek nie vyhovujúcej vybavenosti hardvérom dosahovali a dosahujú v týchto aktivitách veľké úspechy. 
•	Odborný garant na škole – po skúsenostiach z jednotlivých fáz projektu považujeme za dôležité, aby odborný garant mal nielen pedagogické vzdelanie, ale ovládal dokonale prácu s IKT. 
•	Plány na využitie multimediálnej triedy a Internetu na škole – každá škola by mala mať premyslenú koncepciu využitia IKT vo vyučovacom procese i mimo neho. Táto časť projektu je najdôležitejšia, čo sa potvrdilo za štyri roky jeho existencie. V prípade, že si škola stanoví ciele, ktoré chce pomocou projektu dosiahnuť, nie sú investície do jej vybavenia zbytočné.
•	Spolupráca s regionálnymi autoritami, školami vo svojom okolí, firmami a inštitúciami – jednou z hlavných myšlienok projektu je i to, aby sa škola stala v regióne šíriteľkou digitálnej gramotnosti. Preto je veľmi dôležité, aby škola mala predstavu, ako bude robiť osvetu vo svojom regióne a tým prispievať ku informatizácií našej spoločnosti.
•	Špecifické kritéria – každoročne sú stanovené špecifické kritéria, aktuálne pre prebiehajúcu etapu projektu. 
Nasledujúca tabuľka dokumentuje počty prihlásených škôl podľa kategórií.
2001	Školy a školské zariadenia	Bez Internetu	S Internetom	Spolu 	
	ZŠ	510	83	593	
	SŠ	74	241	315	
	špeciálne školy	16	14	30	
	ŠVS	0	5	5	
	Spolu	600	343	943	
Podľa uvedených kritérií bolo vyhodnotených 943 prihlášok a projektov. Najdôležitejším princípom hodnotenia je usúdiť na základe projektu, ako je škola pripravená získať a využiť infovekovú učebňu. Pripravenosť nevyplýva z toho, koľko už má počítačov, koľko už má skúseností, ale z toho, ako si vedenie školy a učitelia uvedomujú potrebu vybaviť svoju školu modernými technológiami, a následne tieto technológie využívať v živote školy. Hodnotená bola zrelosť školy – ktorá sa však dá prejaviť rôzne: napr. sú školy, ktoré napriek tomu, že už sú vybavené počítačmi, nesprávne chápu úlohu IKT vo vzdelávaní (napr. výlučne ako prostriedok na testovanie). Na druhej strane mnohé školy, ktoré nemajú počítače, hovoria o svojich zámeroch a o svojich predstavách celkom zreteľne. Často je z ich plánov jasné, že sa venujú štúdiu tejto problematiky, že uvažujú, čo chcú zmeniť, zlepšiť, zatraktívniť vo vyučovaní pomocou moderných digitálnych technológií. Majú plány na spoluprácu s regiónom, s rodičmi, s inými školami, systematicky sa venujú príprave svojich učiteľov na využívanie IKT vo svojich predmetoch. 
Hodnotenie práce škôl
Hodnotenie škôl prebieha na základe návštev na školách, hodnotiacich správ, sledovaním ich činnosti na ich www stránkach a na základe ohlasov učiteľskej i neučiteľskej verejnosti.
Hodnotenie práce škôl v roku 2001 prebehlo aj formou súťaže organizovanej so sponzorskými partnermi, firmou Compaq Computer Slovakia a partnermi Telenor Slovakia, Nextra a SuperZoznaM.sk pod názvom „O najlepšiu www stránku“. Súťaž mala dve hlavné kategórie:
•	„O najlepšiu www stránku školy“
•	„O najlepšiu tematickú www stránku“ s témou "Miesto v mojom okolí, ktoré by som rád ukázal celému svetu".
Súťaže „O najlepšiu www stránku školy“ sa mohla zúčastniť každá základná alebo stredná škola na Slovensku. Súťaže „O najlepšiu tematickú www stránku“ sa mohli zúčastniť žiaci základných a stredných škôl na Slovensku. 
Riešenia hodnotila odborná porota a verejnosť. Porota zložená zo zástupcov jednotlivých vyhlasovateľov súťaže hodnotila podľa vopred daných kritérií. V kategórii tematických stránok si pozvala porota autorov troch najlepších stránok a po osobnom pohovore určila konečné poradie. Slávnostné vyhodnotenie stránok a ocenenie víťazov sa uskutočnilo na konferencii Infovek 2001 dňa 19.10. 2001 sa za účasti ministra školstva Milana Ftáčnika a zástupcov hlavného partnera, firmy Compaq Computer Slovakia.
Celkovo sa do súťaže prihlásilo 177 školských stránok a 94 tematických www stránok. Zo všetkých zaregistrovaných stránok porota vybrala do užšieho výberu 21 tematických stránok a 40 školských www stránok. Ich zoznam je na stránke: http://www.infovek.sk/sutaz/nominacie.html.
Každý autor (autorsky kolektív) v kategórii tematických stránok bol ocenený balíkom predmetov od sponzorov a získal tiež ročné pripojenie na internet PRAKTIK doma od firmy Nextra. 
Hlavnú cenu v kategórii školských stránok, notebook od firmy Compaq Computer Slovakia, získala stránka Gymnázia M.R. Štefánika v Žiari nad Hronom (www.gymzh.sk). Druhé miesto získala www stránka Gymnázia J. Papánka na Vazovovej ulici v Bratislave (www.vazka.sk) a na treťom mieste sa umiestnila internetová stránka Gymnázia Pavla Horova v Michalovciach (www.gphmi.sk). 
Počas hodnotenia sa porota rozhodla udeliť špeciálne ceny najlepšej www stránke základnej školy, malotriednej školy a učilišťa. Ceny získali: 7. Základná škola, Hodžova 37, Trenčín (www.sedmicka.szm.sk), Základná škola Ivanovce (www.zs-ivanovce.host.sk), SOUE Stará Turá (www.souest.sk). Školy získali balík darčekov od sponzorov.
Pri hodnotení školských stránok bol kladený dôraz na informačný obsah stránok, najmä edukačný obsah a aktuálnosť stránok. Pomerne veľa školských stránok malo veľmi pekné grafické spracovanie, ale čo sa týka informačného obsahu, neboli veľmi bohaté. 
Budovanie technickej infraštruktúry
Podpora v oblasti vybavovania škôl technickou infraštruktúrou zahŕňala v roku 2001
•	nákup výpočtovej techniky pre školy;
•	pripojenie škôl na internet;
•	iný ako vzdelávací softvér na prácu na dodaných počítačoch a na správu počítačovej učebne a pripojenia školy do internetu.
Ako zvláštne projekty v tejto oblasti boli realizované podpora programu Cisco sieťových akadémií a nákup počítačovej stavebnice Lego Dacta Robolab.
Na základe skúseností z predchádzajúceho priebehu projektu sa nezmenil spôsob zabezpečenia podpory škôl v oblasti technickej infraštruktúry. Podpora v tejto oblasti bola zakúpená do majetku Ústavu informácií a prognóz školstva a následne zapožičaná na školy s predpokladom postupného prevedenia zakúpeného tovaru do majetku škôl.
Nákup výpočtovej techniky
Na základe skúseností z predchádzajúceho projektu Infovek pokračovala podpora škôl prijatých do projektu výpočtovou technikou v podobe štandardnej zostavy 5 žiackych staníc, 1 učiteľská stanica, 1 balíček na vybudovanie počítačovej siete, ktorý obsahoval všetky komponenty na vybudovanie počítačovej siete na škole. Naďalej zostala zachovaná koncepcia podľa ktorej sú za zhotovenie počítačovej siete na škole zodpovední pracovníci školy a teda počítačovú sieť nezhotovuje dodávateľ techniky. Úlohou dodávateľa je zakúpenú techniku rozviesť na podporované školy a podľa kúpnej zmluvy zabezpečovať záručný a pozáručný servis na mieste inštalácie počítačov.
Na niektoré zo škôl je pridelený aj školský server na správu počítačovej siete a pripojenia na internet. Keďže sa v prípade servera ide o veľmi drahé zariadenie veľmi náročné na odbornosť správcu nie je server pridelený automaticky na všetky školy ale na základe žiadostí o pridelenia servera podaných školami ich rozdelenie navrhuje Komisia pre technickú realizáciu projektu Infovek.
Na výber dodávateľa výpočtovej techniky bolo začiatkom roku vypísané verejné obstarávanie pod názvom „Dodávka výpočtovej techniky – INFOVEK I.“   ako to ukladá zákon 263/1999 Z.z. o verejnom obstarávanie vo forme užšej súťaže. Vzhľadom na príťažlivosť zákazky boli uchádzači prinútení výrazne znížiť ceny výpočtovej techniky a ponúknuť veľmi výhodné záručné podmienky. Preto bolo po formálnom ukončení prvého verejného obstarávania rozhodnuté o realizácii ďalšieho verejného obstarávania  formou verejnej súťaže „Dodávka výpočtovej techniky – INFOVEK II.“ , v ktorom sa mala zakúpiť výpočtová technika za prostriedky ušetrené oproti pôvodnému rozpočtu v prvom nákupe. Napriek tomu, že prvé verejné obstarávanie bolo formálne ukončené, na základe anonymného podnetu vykonal Úrad pre verejné obstarávanie dohľad nad jeho priebehom a pri podrobnom preskúmaní skonštatoval chybu obstarávateľa v procese verejného obstarávania a už ukončené obstarávanie zrušil v závere lehoty viazanosti ponúk. Táto situácia veľmi negatívne ovplyvnila priebeh projektu v roku 2001 a znamenala oddialenie dodávky podpory na podporované školy.
Druhé, menšie verejné obstarávanie „Dodávka výpočtovej techniky – INFOVEK II.“ bolo ukončené v októbri 2001 a v ňom bolo zakúpených
•	481 žiackych staníc
•	80 učiteľských staníc
•	80 balíčkov na vybudovanie školskej počítačovej siete
•	97 školských servrov
•	50 ks balíčkov na vybudovanie školskej počítačovej siete II
Dodávateľom výpočtovej techniky sa na základe verejného obstarávania stala spoločnosť Datalan a.s. Zakúpená výpočtová technika bola prednostne použitá na podporu škôl z predchádzajúceho obdobia. Ku koncu roku 2001 tak malo výpočtovú techniku z projektu celkovo 308 z 500 podporovaných škôl.
O zakúpení Balíčka na vybudovanie školskej siete II bolo rozhodnuté na základe odporúčania Komisie pre technickú realizáciu projektu Infovek, ktorá tak učinila podľa množiacich sa žiadostí z podporovaných škôl, keď tieto mali potrebu prebudovať svoje často poddimenzované počítačové siete. Balíček obsahoval výkonnejší sieťový prepínač a ďalší kábel a koncovky a bol určený školám s dvomi a viac počítačovými učebňami a väčším množstvom počítačov.
V rámci podpory školiacich stredísk bolo nad rámec štandardnej podpory zakúpených 9 ks datavidoprojektorov.
V roku 2001 sa pokračovalo v podpore škôl počítačovou stavebnicou Lego Dacta Robolab, ktorej špecifikáciu na základe predchádzajúceho experimentu určila Edukačná koordinačná rada projektu. Do podpory škôl bolo zakúpených 9 sád tejto stavebnice pričom záujem škôl mnohonásobne prevyšuje možnosti na ich podporu touto stavebnicou. Počítačová stavebnica Lego Dacta Robolab patrí k špičkovým zariadenia tohto druhu na trhu a svoje využitie nájde okrem práce s počítačom aj na hodinách chémie, fyziky a biológie. Okrem samotnej stavebnice bolo zakúpené aj školenie pre učiteľov.
Ministerstvo školstva podpísalo Memorandum o spolupráci so spoločnosťou Cisco Systems o podpore programu sieťových akadémií Cisco (CNAP). Z prostriedkov projektu Infovek bol plánovaný a realizovaný nákup 4 zostáv pre podporu akadémií, ktoré vznikli na pôde škôl podporovaných projektom Infovek v rámci spoločnej iniciatívy ktorej cieľom bolo zabezpečiť prostriedky na vybavenie celkovo 12 akadémií na slovenských školách.
V rámci nákupu iného počítačového vybavenia na školy Rada ministra pre projekt Infovek schválila aj nákup balíčka čistiacich potrieb na výpočtovú techniku, ktoré tiež pomáhajú práci správcov počítačových učební a odborných garantov na školách.
Plánovaný rozpočet nákladov na Technické vybavenie škôl a reálne čerpanie zobrazuje nasledujúca tabuľka. K nečerpaniu plánovaných prostriedkov došlo z dôvodu zrušenia verejného obstarávania na nákup výpočtovej techniky. Pôvodne uvažovaný zámer nákupu datavideoprojektoru pre 4 školiace strediská Rada ministra školstva pre projekt Infovek zmenila a rozhodla o zakúpení datavideoprojektoru pre všetky školiace strediská podporované v roku 2001.

Pripojenie škôl na internet
Na začiatku roku 2001 malo pripojenie na internet z prostriedkov projektu Infovek hradených 79 škôl z roku 1999 a 5 škôl podporovaných od roku 2000. Boli teda naplánované dve verejné obstarávanie na výber dodávateľa pripojenia na internet, v prvom šlo o pripojenie škôl, ktoré mali techniku od roku 2000 v druhom o pripojenie škôl, ktoré mali byť vybavené technikou v priebehu roku podľa aktuálneho vývoja. 
Prvé verejné obstarávanie „Zabezpečenie internetu pre školy na Slovensku – INFOVEK“ skončilo veľmi úspešne vďaka vstupu spoločnosti Slovenské telekomunikácie do súťaže. Ich ponuka prudko znížila odhadované náklady na pripojenie škôl na internet a to znamenalo výrazné šetrenie finančných prostriedkov oproti plánovanému rozpočtu. Víťazom verejného obstarávania na pripojenie škôl sa stala spoločnosť Slovenské telekomunikácie a.s. Realizácia pripojenia škôl podporovaných od roku 2000 bola až na niekoľko málo prípadov ukončená v júni 2001. Víťazný návrh znamenal pevné pripojenie školy rýchlosťou 64 kbps s nasledovnými doplnkovými službami
•	ukončenie pripojenia rozhraním ethernet;
•	pridelenie 6 IP adries pre potreby školy;
•	správu domény druhej úrovne podľa názvu školy;
•	správu elektronickej pošty školy formou doménového koša;
•	priestor na webové stránky školy o veľkosti 200 MBytov;
•	sledovanie vyťaženosti pripojenia školy.
Druhé verejné obstarávanie „Zabezpečenie internetu pre školy na Slovensku – INFOVEK II“ pre formálne chyby v návrhoch všetkých uchádzačov skončilo neúspešne. Na základe rozhodnutia Rady ministra pre projekt Infovek bolo rozhodnuté využiť alternatívu pokračovať vo verejnom obstarávaní formou rokovacieho konania bez zverejnenia, keď rokovanie prebiehalo s uchádzačmi, ktorí vo svojich ponukách ponúkli pripojenie všetkých škôl. Vzhľadom na zmeny vo vedení spoločnosti Slovenské telekomunikácie a.s. tento uchádzač stiahol svoju pôvodnú veľmi výhodnú ponuku a zmenil niektoré jej parametre tak, že táto stále bola finančne najvýhodnejšia avšak nie do takej miery ako ponuka v prvom verejnom obstarávaní. Na základe tohto verejného obstarávania v závere roku 2001 prišlo k podpisu zmluvy so spoločnosťou Slovenské telekomunikácie a.s. o pripojení škôl všetkých škôl podporovaných od roku 2001 s termínom realizácie v máji 2002. Nakoľko v prvom štvrťroku 2002 vypršal kontrakt na pripojenie škôl z verejného obstarávania na pripojenie škôl z roku 2000 boli tieto škôl zahrnuté do zmluvy uzavretej na základe druhého verejného obstarávania. Na základe vyhodnotenia skúseností s pripojením škôl boli zmenené niektoré parametre pripojenie a víťazný návrh znamenal pevné pripojenie školy rýchlosťou 128 kbps s nasledovnými doplnkovými službami
•	ukončenie pripojenia rozhraním ethernet;
•	pridelenie 8 IP adries pre potreby školy;
•	správu domény druhej úrovne podľa názvu školy;
•	správu elektronickej pošty školy formou doménového koša;
•	priestor na webové stránky školy o veľkosti 200 MBytov;
•	sledovanie vyťaženosti pripojenia školy.
Časť podporovaných škôl bola už od roku 1999 pripojená do internetu cez akademickú sieť SANET. Finančné zabezpečenie tohto pripojenia bolo vyriešené navýšením dotácie pre SANET o čiastku 6 mil. Sk vo forme transferu finančných prostriedkov.
Na začiatku roku bola jedným z poskytovateľov pripojenia do Internetu aj spoločnosť Crosat, ktorá zabezpečovala satelitné pripojenie škôl. Spoločnosť Crosat si v júli roku 2001 prestala plniť svoje záväzky a odpojila školy od internetu. Napriek snahe vyriešiť túto situáciu nebola spoločnosť Crosat schopná obnoviť prevádzku pripojenie do internetu načo bola následne zrušená zmluva s touto spoločnosťou. Zabezpečeneie pripojenia škôl pripájaných spoločnosťou Crosat bolo zabezpečené rozšírením počtu pripojených škôl spoločnosťou Slovenské telekomunikácie a.s. V súčasnosti prebieha hľadanie iného prevádzkovateľa satelitných staníc zakúpených od firmy Crosat. 
Plánovaný rozpočet nákladov na pripojenie škôl do internetu a reálne čerpanie zobrazuje nasledujúca tabuľka.
Nákup softvérového vybavenia pre školy
V rámci softvérového vybavenia bol pre školy opätovne zakúpený antivírusový softvér NOD slovenského pôvodu, ktorý patrí medzi špičkové produkty. Spoločnosť Eset, ktorá tento antivírusový softvér vyvíja ponúkla  veľmi výhodnú cenu v rámci svojich marketingových aktivít.
Ďalej bol v rámci podpory zakúpený balík kancelárskych aplikácií Microsoft Office XP v počte 3061 licecií, aby na všetkých 500 podporovaných školách mohol byť nainštalovaný na počítače dodané v rámci projektu Infovek. Licencií bolo na základe rozhodnutia Rady ministra pre projekt Infovek zakúpených viac ako sa pôvodne plánovalo, keďže sa nepodarilo získať výhodnú ponuku na nákup pôvodne plánovaného multimediálneho softvéru.
Na základe požiadoviek zo strany podporovaných škôl boli experimentálne zakúpené aj licencie na sieťový operačný systém Novell 5.1 SBS  v počte 50 server licencií a 25 prídavných užívateľských licencií. Tieto boli rozdelené na školy na základe žiadostí z ich strany. 
Pre uľahčenie správy počítačových učební boli pre školy zakúpené licencie softvéru Norton Utitilities (501 ks) a Norton Ghost (501 ks), ktorý slúži na zjednodušenie inštalácie počítačov a ich správy.
Plánovaný rozpočet nákladov na Softvérové vybavenie škôl a reálne čerpanie zobrazuje nasledujúca tabuľka.

Vzdelávanie učiteľov
Kľúčom k úspešnej realizácii premeny tradičnej školy na modernú školu 3.tisícročia je učiteľ. Nová príprava učiteľa sa stáva vládnou prioritou v mnohých krajinách EÚ a sveta.
Prezentovaná koncepcia prípravy učiteľov na Slovensku v projekte Infovek, vychádza z programu e-Learning  schváleného v krajinách EÚ  a zo základných odporúčaní EÚ pre prípravu učiteľa pre implementáciu IKT do vzdelávania pri budovaní prosperujúcej spoločnosti založenej na vedomostiach a poznaní (knowledge-based society).
Ak chceme aby učiteľ bol nositeľom nových zmien v modernej škole, musíme mu na to pripraviť technické a obsahové podmienky (technická infraštruktúra – hardvér, pripojenie na Internet, elektronický edukačný obsah) ale zároveň musíme v ňom samom vyvolať záujem, aby on pociťoval potrebu meniť sa, aby sa tešil na nové možnosti svojej pedagogickej práce s posporou IKT, aby sám mal radosť z toho čo dokáže, aby chcel byť stále lepším a úspešnejším ako pre seba, tak aj pre svojich študentov.
Na tejto filozofii je postavená príprava učiteľov v projekte Infovek. Moderná škola 3.tisícročia, má dať šancu naším deťom obstáť v konkurencii a pripraviť ich na život a prácu v globálnej informačnej spoločnosti. To si vyžaduje zmenu pregraduálnej aj postgraduálnej prípravy učiteľov v zmysle medzinárodných štandardov ( Bologne declaration, eEurópe iniciative, Lisbon summit, eLearning strategy). Prioritou musí byť vybudovanie virtuálneho vzdelávacieho prostredia, tvorba digitálneho obsahu vzdelávania, príprava učiteľov na nové kompetencie pre vzdelávanie v modernej škole s podporou IKT atď. 
Školenie učiteľov na nové kompetencie práce s IKT je pravdepodobne najdlhodobejším problémom, ktorý projekt rieši.
Vzdelávanie učiteľov sa uskutočňuje:
•	realizáciou Letnej školy Infoveku,
•	realizáciou školení odborných garantov,
•	realizáciou celoročných školení v tréningových centrách
•	organizovaním ďalších nadstavbových školení a kurzov pre budúcich školiteľov 
•	realizovaním každoročnej odbornej Konferencie Infovek pre učiteľov ZŠ, SŠ a VŠ
Vzdelávanie učiteľov v oblasti využívania IKT vo vyučovaní
Pre prípravu učiteľov vypracovali odborníci špeciálne metodiky so študijnými a pracovnými materiálmi, ktoré sa využívajú na školenie učiteľov alebo budúcich školiteľov, pôsobiacich v desiatich tréningových centrách. 
Hlavnými kritériami práce pri príprave a realizácii školení učiteľov (základných aj nadstavbových) na využívanie IKT vo vyučovaní boli:
•	odbornosť  a profesionalita – v obsahu, v prístupe ... 
•	komplexnosť
•	náročnosť a primeranosť
•	samostatná, tvorivá práca
•	pracovné a študijné materiály
•	rozvíjanie nových kompetencií učiteľa
•	dôslednosť v realizácii prípravy učiteľov
•	porovnateľnosť s európskym štandardom
•	hodnotenie vstupov a výstupov z kurzov 
•	práca spojená s relaxom.
Výsledkom prípravy učiteľov na školeniach a kurzoch je nielen zvládnutie práce s IKT, ale aj vypracovanie  a obhájenie záverečných projektov aplikácie IKT do vyučovania jednotlivých všeobecno-vzdelávacích a odborných predmetov. 
Ďalšou dôležitou súčasťou prípravy učiteľov sú nadstavbové kurzy projektu Infovek, do ktorých sú vyberaní absolventi základných kurzov, ktorí začínajú aktívne integrovať IKT do vyučovania svojich predmetov. V nadstavbe sa zameriavame na prípravu a tvorbu webových stránok, teleprojektov, prezentácií, novej metodiky učenia s podporou IKT.
Získané výsledky z hodnotenia realizácie vyučovania s IKT na školách naznačujú, že mnohí učitelia po absolvovaní základných a nadstavbových kurzov prekonali sami seba a bariéry ktoré v nich boli. V spolupráci so svojimi žiakmi a študentmi začali pracovať na zmene zaužívaného stereotypu vo vyučovaní, na projektovom vzdelávaní a na vytváraní alebo aktívnej účasti v národných a medzinárodných teleprojektoch. 
Pri realizácii školení učiteľov sa ukázal vážny paradox, že čoraz viac je záujemcov o školenie z radov čerstvých absolventov učiteľského štúdia na vysokých školách. Preto v roku 2001 padlo rozhodnutie o  podpore pri vybavení fakúlt pripravujúcich budúcich učiteľov novými informačnými a komunikačnými technológiami ako i o potrebe zmeny programu pregraduálnej prípravy budúcich učiteľov na prácu v modernej škole 3. tisícročia. Hardvérovú  podporu dostalo 26 fakúlt na Slovensku a od roku 2002 v rámci projektu Infovek bude snaha pomoci fakultám pri realizácii zmeny obsahu prípravy budúcich učiteľov na získanie nových kompetencií pre prácu v modernej škole 3. tisícročia.
Letná škola projektu Infovek
Veľmi obľúbeným a úspešným podujatím, ktorého druhý ročník v roku 2001 prebehol je Letná škola projektu Infovek. Táto je organizovaná v 4 turnusoch počas letných prázdnin. Na Letnú školu 2001 sa prihlásilo 552 záujemcov, z ktorých bolo vybraných 120 učiteľov zo škôl podporovaných v projekte Infovek z roku 2000.
Letná škola bola určená predovšetkým učiteľom prírodovedných a humanitných predmetov, a nie učiteľom informatiky, pretože cieľom bolo osloviť a získať učiteľov, ktorí majú malé alebo žiadne skúsenosti s prácou s IKT a ukázať im možnosti implementácie IKT do vyučovania konkrétneho predmetu tak, aby boli schopní začať aktívne využívať pripojenie na Internet a hadrvérovú a softvérovú podporu, ktorú dostala ich škola z prostriedkov projektu Infovek. Výber účastníkov zrealizovala EduKoRa podľa vopred stanovených kritérií. 
Jedným z kritérií bola aj snaha o rovnomerné zastúpenie prírodovedných aj humanitných predmetov. Čo sa týka zručností v práci s počítačom, aj tu sa podarilo splniť zámer vytvoriť homogénne skupiny, pretože o účasť na Letnej škole Infoveku prejavili záujem prevažne učitelia, ktorí nemali žiadne alebo len základné skúsenosti v prácou s IKT. 
Príprava Letnej školy Infoveku 2001 zahŕňala aj premyslenie a zabezpečenie technickej stránky jej realizácie, t.j. vybavenie hardvérom, softvérom, zosieťovanie počítačov a pripojenie na Internet. Počítače boli zapožičané zo škôl zapojených do projektu Infovek.
Obsah Letnej školy Infoveku 2001 vychádzal z filozofie predchádzajúcej Letnej školy, ale boli v ňom urobené určité korekcie smerujúce k vyššej kvalite a väčšej náročnosti na prácu lektorov aj účastníkov. Cieľom bolo, aby si účastníci :
•	osvojili základné zručnosti práce na počítači (grafické, textové a tabuľkové editory),
•	naučili sa používať základné služby Internetu,
•	spracovali prezentáciu v PowerPoint-e,
•	oboznámili sa s možnosťami aplikácií digitálnych technológií do vyučovania jednotlivých predmetov (edukačné CD ROMy, NetMeeting, informácie z Internetu),
•	zoznámili sa s novými pedagogicko-psychologickými teóriami učenia a didaktickými aplikáciami IKT v modernej škole 3. tisícročia.
Naopak, cieľom nebolo vyškoliť “profesionálov pre prácu s IKT“, ale naopak pomôcť učiteľom prekonať psychickú bariéru, rešpekt, ktorý mali a majú pred novými technológiami. Lektori mali za úlohu predovšetkým motivovať učiteľov, nadchnúť ich pre požívanie IKT na svojich hodinách, vzbudiť v nich túžbu hneď dnes-zajtra zmeniť svoj doterajší spôsob vyučovania a prístup k žiakovi. 
Tomuto zameraniu zodpovedali aj zvolené metódy a formy práce na Letnej škole. Hlavný dôraz bol kladený na aktívne cvičenia, diskusie a na vypracovanie a obhajobu záverečného projektu aplikácie IKT do predmetu.
Pre kvalitnú realizáciu obsahu bolo vydaných 5 študijných materiálov, z ktorých 4 boli prepracované a doplnené z predchádzajúceho roku a jeden študijný material bol nový. Zároveň bolo vypracovaných 15 pracovných materiálov k jednotlivým aktivitám, aby si účastníci nemuseli informácie písať, ale aby s nimi po krátkom úvodnom vstupe aktívne pracovali na cvičeniach. Každá aktivita bola prezentovaná na začiatku, krátkym úvodným vstupom a dôraz bol kladený na aktívnu prácu účastníkov s IKT a na priamy osobný kontakt účastníka s lektorom pre čo najlepšie zvládnutie konkrétnej aktivity.
EduKoRa na základe skúseností z práce lektorov z minuého ročníka Letnej školy zostavila v máji a júni 2001 lektorský zbor, ktorý doplnila novými lektormi. Vybraných bolo 30 lektorov, ktorých základ tvorilo 18 informatikov, didaktikov jednoltivých predmetov a učiteľov zo základných a stredných škôl, ktorí majú výborné výsledky v aplikáciách IKT do vyučovania. Traja lektori boli z Českej republiky. Päť lektorov bolo prizvaných na prezentovanie špeciálnych aplikácií do predmetov a zároveň boli konzultanti pri tvorbe záverečných projektov účastníkov. Siedmi lektori boli pozvaní pre predstavenie nových aplikácií IKT LegoDacta, Cabri Geometria, Investland, Diderot, Baltík.
Letná škola Infoveku 2001 sa konala v školiacom stredisku v Budmericiach, ktoré patrí Metodickému centru na Tomášikovej ulici v Bratislave. Letná škola prebiehala v štyroch turnusoch po 6 dní od 29. 7. do 25. 8. 2001. Technická príprava Letnej školy Infoveku sa realizovala od 24. 7. do 29. 7. 2001 (dovoz počítačov, montáž siete, pripojenie na Internet, inštalácia operačného systému a balíkov programov, príprava materiálov pre účastníkov atď.)
Každého turnusu sa zúčastnilo 30 frekventantov. Spolu bolo 120 učastníkov. V jednom kurze sa rozdelili účastníci po 15 do dvoch skupín: prírodovednej a humanitnej. Skupiny boli približne homogénne podľa schopností pracovať s PC a internetom. V humanitných skupinách sa nachádzali účastníci, ktorí väčšinou prvý raz pracovali samostatne na PC.
Lektori (ktorí boli prítomní celých 6 dní) boli rozdelení: piati v prírodovednej skupine a šiesti v humanitnej skupine. Postupne pribúdali špeciálne pozvaní lektori na pozvané prezentácie a prednášky a lektori na aplikácie IKT do predmetov.
Všetci účastníci dostali na začiatku Letnej školy sponzorský balíček, v ktorom mali študijné materiáy, pracovné listy, zborník z Konferencie Infovek 2001, manuály k používaniu služieb Internetu, manually k Wordu, Excelu a operačnému systému Windows, zápisník a tričko od firmy Compaq a tašku a pero od generálneho sponzora  Letnej školy Infoveku 2001 – Slovenských telekomunikácií.
Možno konštatovať, že náročný program sa plnil veľmi dobre. Učitelia mali veľký záujem o prácu a pravidelne sa stávalo, že lektori s nimi pracovali až do jednej či druhej hodiny po polnoci.
Podarilo sa nám splniť náročnejší cieľ – pripraviť učiteľov na kvalitné prezentácie vlastných projektov  v prostredí PowerPointu.
Modifikácie programu boli realizované v dôsledku problémov s pripojením na Internet. Prvé dva turnusy mali k dispozícii Internet len 1 a ½ dňa, ďalšie dva turnusy mali už realizovaný len virtuálny Internet z natiahnutých stránok z CD-ROMu.
Pracovná atmosféra bola veľmi dobrá. Lektori pracovali s maximálnym nasadením a oduševnením, čo sa prejavilo aj v dosahovaných výsledkoch a hodnoteniach jednotlivými účastníkmi Letnej školy.
Priebeh a kvalita realizácie Letnej školy bola priebežne sledovaná vstupnou evalváciou a na záver bola účastníkom zadaná výstupná evalvácia.
Na Letnej škole Infoveku 2001 sa realizovali priebežné výstupy, t.j. vyhodnotenie vstupnej evalvácie, denné výstupy vo forme webovských stránok (http://www.infovek.sk/lskola/2001/index.html).
Finálnymi výstupmi boli: záverečné projekty učastníkov Letnej školy, výstupné evalvácie a na každom turnuse originálny multimediálny CD-ROM s pracovnými aktivitami a výstupnými projektami všetkých účastníkov ako i videosekvenciami z práce na Letnej škole Infoveku 2001.
Finálne výstupy sa postupne spracovávajú a budú použité pri prezentáciách na Konferencii Infovek 2001 v Starej Turej v októbri 2001, a tiež aj pri prezentácii projektu Infovek doma a v zahraničí a najmä pri prezentácii v Národnej rade SR vo Výbore NR SR pre vzdelanie, vedu, mládež a šport pri získavaní prostreidkov pre projekt Infovek na rok 2002.
Letná škola Infoveku 2001 bola velmi úspešná a opäť potvrdila, že pri dobre zvolenej metodike, kvalitne pripravených študijných a pracovných materiáloch a kvalitne vybranom lektorskom zbore sa dajú dosiahnuť výborné výsledky. 
Úspech a kvalitu potvrdili ako vstupné a výstupné evalvácie, tak hlavne kvalita spracovaných a prezentovaných projektov aplikácií IKT do predmetov  jednotlivých účastníkov Letnej školy. 
Letnú školu Infoveku 2001 na základe priebehu práce a vypracovania a obhájenia záverečného projektu úspešne absolvovalo 120 účastníkov zo základných a stredných škôl zapojených do projektu Infovek. Účastníci vypracovali spolu 72 projektov aplikácií IKT do rôznych predmetov. 
Všetci účastníci dostali na záver certifikát o absolvovaní Letnej školy Infoveku 2001 a multimediálny CD-ROM zo svojho kurzu, kde mali všetky projekty, vlastné práce, fotografie a videonahrávky.
Možno konštatovať, že na základe už ročných skúseností druhý ročník Letnej školy Infoveku bol zvládnutý na profesionálnejšej úrovni, bola veľmi dobrá súhra lektorov, boli kvalitnejšie výstupy (projekty) a profesionálnejšie vytvorené vlastné multimediálne CD-ROM z jednotlivých turnusov Letnej školy.
Jediným a veľmi vážnym nedostatkom bolo odpojenie od Internetu. Pripojenie na Internet bolo realizované cez satelitné spojenie. Internet na Letnej škole fungoval len v prípravnej fáze z piatich dní iba 3 dni, potom v prvom turnuse len 1 a ½ dňa a v druhom turnuse len 24 hodín. Celkove z 31 dní prípravy a realizácie Letnej školy Infoveku 2001 existovalo pripojenie na Internet len 5 a ½ dňa. 
K dobrému výsledku prispelo aj príjemné relaxačné prostredie v Budmericiach, kde sa mohla dobre kombinovať duševná práca s fyzickým relaxom v bazéne, pri volejbale, tenise, stolnom tenise, v saune, na bicykloch a prechádzkou v parku.
Priebežné školenia
Okrem Letnej školy je počas roku v rámci priebežných školení organizovaných  niekoľko kurzov, ktoré majú charakter nadstavby nad problematikou vyučovanou počas Letnej školy projektu Infovek. V roku 2001 boli organizované  2 nadstavbové kurzy pre 64 učiteľov, jeden sa konal v máji  v Piešťanoch a druhý v decembri v Rožňave)
Okrem týchto v rámci priebežných školení prebehlo aj školenie na prípravu školiteľov, pracovníkov Metodických centier, ktoré sa v roku 2001 stali školiacimi strediskami projektu Infovek Na tomto školení za zúčastnilo 30 účastníkov, kurz prebehol v januári v Budmericiach.
Technické vzdelávanie
Koncepcia projektu Infovek hovorí, že Infovek môže byť úspešný, len ak na školách, na ktoré sa dostanú počítače a pripojenie na Internet bude dostatok odborníkov schopných ich využívať respektíve sa o ne postarať. Preto bol aj v rámci koncepcie projektu prijatý koncept odborného garanta – zamestnanca školy, ktorého úlohou bude starať sa o správu pridelenej multimediálno-internetovej učebne. 
Odborný garant sa pri svojej činnosti zaoberá nasledovnými oblasťami problémov
•	musí zabezpečiť vytvorenie počítačovej siete za pomoci dodaných komponentov balíčka na vytvorenie počítačovej siete,  v ktorom dostane k dispozícii kliešte, káble, koncovky, sieťové prvky a napokon samotné počítače,
•	musí zabezpečiť funkčnosť tejto siete aj po jej vytvorení,
•	musí zabezpečiť správne nastavenie softvérových protokolov a vôbec paratmetrov siete na počítačoch,
•	stará sa o správu servera, vytvorenie žiackych a učteľských kônt,
•	musí zabezpečiť pripojenie siete na Internet,
•	musí sa postarať o bezpečnosť siete a pripojenie na Internet,
•	spravuje sieťové služby alo mail server a www server,
•	pre svojich kolegov funguje ako poradca poprípade lektor a zabezpečuje prípravu učebne a počítačov podľa ich požiadaviek.
Okruh problémov ležiacich pred odbornými garantami je nesmierne široký a oni dokážu vykonávať svoju prácu len vďaka nesmiernemu nasadeniu častokrát aj za cenu obetovania svojho súkromného času. Myšlienka zabezpečiť tieto oblasti na na komečnej báze je nereálna, zamestnanec komerčnej firmy, ktorý má takúto pracovnú náplň má plat niekoľko násobne vyšší ako učiteľ na škole firma by si to vždy samozrejme zarátala do sovjich nákladov. Dá sa hovoriť o stovkách miliónov korún ročne. Preto je aj osoba odborného garanta dôležitou aj pri výbere školy do projektu.
Podpora ďalšieho vzdelávania odborných garantov nebola až doposiaľ v projekte Infovek  uspokojivo vyriešená. V rokoch 1999 a 2000 sa obmedzila len na dodávku odbornej literatúry z oblastí správy a vytvárania počítačových sietí. Ku koncu roku 2000 bola odborným garantom zo škôl podporovaných od prvej fázy projektu ponúknutá účasť na prvom semestri programu Cisco Networking Academies (CNAP). Vzhľadom na dosť tvrdé podmienky (študijné materiály v angličtine, dochádzanie do Košíc, vlastný príspevok) prejavilo záujem len 19 odborných garantov. Ich reakcia na školenie bola pozitívna, odprednášaný okruh sa však obmedzil len na problematiku základov počítačových sietí a aj keď bol na vysokej teoretickej a praktickej úrovni neposkytol im všetko, čo by pre svoju prácu potrebovali. 
Vzhľadom na to túto nedostatočnú podporu ďalšieho vzdelávania odborných garantov a prijímaním nových škôl do projektu rýchlo rástol deficit v tejto oblasti a hrozilo, že úspešný priebeh projektu bude s novou dodávkou počítačov ohrozený.
Bola preto snaha nájsť iný model ďalšieho vzdelávania odborných garantov a ako nasledujúca alternatíva bol zvolené usporiadanie vlastného školenia postaveného na vlastných materiáloch s vlastnými lektormi zameraného presne na potreby odborných garantov zo škôl. Vlastní lektori mali byť najmä odborní garanti a učitelia zo škôl, ktorí dobre poznajú práve problematiku správy počítačových sietí a počítačov na školách a vedia z vlastných skúseností postaviť obsah školenia tak, aby čo možno najviac vyhovoval účastníkom.
Keďže problematika práce odborného garanta je nesmierne široká, nedá sa očakávať, že jedno týždňové školenie urobí zo začiatočníka profesionála. Jedným z cieľov školenia bolo aj napomôcť vzniku komunity odborných garantov zo škôl podporovaných projektom Infovek, ktorej členovia si na základe neformálnych vzťahov budú navzájom pomáhať a riešiť spolu problémové situácie. Školenie malo aj napomôcť spoznať sa navzájom učiteľom na regionálnej úrovni a vedieť tak spoločne riešiť problémy na školách nachádzajúcich sa v jednom meste. Pokračovanie tohto cieľa by malo mať podobu prehĺbenia práce mailovej diskusnej skupiny údržba-l, ktorá funguje v projekte už druhý rok.
Školenie malo aj podobu pilotného experimentu na základe ktorého by sa mala v budúcnosti vypracovať komplexnejšia koncepcia ďalšieho vzdelávania odborných garantov. Rovnako malo slúžiť ako spätná väzba pre zber informácií o tom, na ktoré oblasti sa v budúcnosti sústrediť napríklad pri výbere odbornej literatúry alebo podpory sieťového operačného systému.
Z organizáciou školenia sa započalo v v apríli 2001. Termín školenia bol stanovený na koniec prázdnin, aby sa stihol ešte pred začiatkom školského roku ako aj termínom pôvodne plánovanej prvej dodávky počítačov na školy. Pre myšlienku školenia sa podarilo získať vedenie Gymnázia Ľ. Štúra vo Zvolene, ktoré umožnilo zorganizovať školenie vo svojich priestoroch bezplatne.
Školenie realizovali vo vzájomnej spolupráci Ústav informácií a prognóz školstva (ÚIPŠ) a Asociácia projektu Infovek (API), ktorej sa podarilo zabezpečiť sponzorskú podporu.
Účasť na školení bola ponúknutá odborným garantom zo všetkých škôl vybratých do projektu do mája 2001. Na základe toho bola kapacita školenia stanovená na cca. 400 účastníkov, ktorý sa mali vystriedať v dvoch turnusoch. Prioritou bolo mať z každej školy jedného účastníka ale vzhľadom na dostatok voľných kapacít boli napokon akceptovaní aj viacerí záujemcovia z jednej školy. Na školenie sa napokon prihlásilo 189 učiteľov na I. turnus a 185 učiteľov na druhý turnus. 
Podarilo sa realizovať myšlienku získania lektorov z radov skúsených odborných garantov zo škôl, kde majú dlhodobé skúsenosti zo správou počítačov a počítačových sietí (5 lektori). Ďalej pochádzali lektori z výpočtových stredísk vysokých škôl (3). Zvyšní lektori boli študenti informatiky a výpočtovej techniky z vysokých škôl. Celkovo na školení prednášalo 14 rôznych lektorov, vždy po 12 lektorov na každom turnuse. Rozvrhy jednotlivých lektorov sú v prílohe. Pre úspešné zvládnutie I. turnusu bola nevyhnutná výpomoc dvoch lektorov, ktorí vyučovali neskôr na II. turnuse. Výpomoc týchto dvoch lektorov nebola honorovaná, bolo im poskytnuté ubytovanie a strava. Výpomoc spočívala v inštalovaní a príprave materiálov v spolupráci s vyučujúcimi kolegami lektormi.
Viacerí lektori si pripravili svoje prednášky v písomnej podobe a tento materiál bol vydaný v podobne učebného textu a dostali ho všetci účastníci školenia a bol zaslaný na školy, ktoré na školenie svojich odborných garantov neposlali.
O technické zabezpečenie školenia sa staral technický personál, ktorý zabezpečoval prípravu priestorov gymnázia na školenie počas prípravného týždňa, ďalej proces registrácie účastníkov, upratovanie a prípravu miestností na školenie počas jeho priebehu, výdaj a prípravu stravy. 
Počas prípravného týždňa bolo treba premeniť 10 bežných tried gymnázia na počítačové laboratória a to jednak zabezpečením dočasných rozvodov elektrickej energie ako aj vytvorením počítačovej siete (na jej vytvorenie bolo treba 500 m TP kábla).  Náklady na technické zabezpečenie počítačových sietí a elektrických rozovodov hradila Asociácia projektu Infovek zo sponzorského príspevku. Prestavbu učební, vybudovanie počítačových sietí a elektrických rozvodov zabezpečil technický personál. Po ukončení školenia bolo treba počítačové siete a elektrické rozvody rozobrať  uviesť triedy a učebne do pôvodného stavu.
Dostatočné množstvo počítačov potrebných na realizáciu školenia sa podarilo zabezpečiť ich zapožičaním jednak z Gymnázia Ľ. Štúra, na ktorom školenie prebiehalo ako aj z 5. ZŠ vo Zvolene a SPŠ drevárskej vo Zvolene. Počítače bolo treba priviesť na školenie a po jeho ukončení zabezpečiť ich odvoz. Počas školenia bol v každej učebni, v ktorej prebiehala výučba umiestnený datavideoprojektor. 
Na záver školenia prebehlo hodnotenie školenia formou dotazníkov, ktoré vyplnili účastníci školenia. V každom turnuse tiež prebehlo večer pred ukončením školenia stretnutie s účastníkmi školenia. Školenie bolo hodnotené ako výborne zvládnuté, nápomocné pre prácu odborného garanta na škole. Podarilo sa tiež dosiahnuť cieľ o vytvorení regionálnych a globálnej komunity odborných garantov, ktorý si budú navzájom pomáhať pri plnení svojich pracovných povinností. Účastníci hodnotili vysoko pozitívne organizačné zabezpečenie školenia, stravu a ubytovanie, ktoré spĺňali ich nároky na tento typ akcie.
Do budúcnosti je podľa názoru účastníkov potreba školenia odborných garantov viac zameriavať na jednu konkrétnu tému – napríklad jeden konkrétny sieťový operačný systém. Viacerým účastníkom tiež chýbalo viac aktivít zameraných na praktické odskúšanie si jednotlivých prednášaných celkov. S týmto názorom sa dá jednoznačne súhlasiť, nedostatok praktických aktivít bol zapríčinený nedostatkom počítačov. Podľa pôvodného zámeru mali účastníci školenia využívať výpočtovú techniku, ktorej nákup sa mal uskutočniť vo verejnom obstarávaní „Dodávka výpočtovej techniky pre školy – INFOVEK“, ktoré však bolo pre chybu v procese obstarávania zrušené na zásah Úradu pre verejné obstarávanie tesne pred akciou. To znamenalo, že k dispozícii nebol taký počet počítačov a výpočtovej techniky ako bol pôvodný zámer ale bolo treba tieto zabezpečiť zapožičaním od ostatných škôl podporovaných projektom.
Konferencia INFOVEK 2001
2. celoštátna konferencia Infovek 2001 sa konala v dňoch 17. – 20.10. 2001 v Starej Turej pod záštitou ministra školstva SR p. Milana Ftáčnika. Konferencia bola miestom pre diskusie, výmenu skúseností a prezentáciu aktivít v oblasti informatizácie základných, stredných a vysokých škôl.
Témy konferencie Infovek 2001:
•	Digitálne technológie a medzipredmetové aktivity 
•	Národné a medzinárodné projekty 
•	eLearning - nové formy učenia a učenia sa 
•	Príprava učiteľov 
•	Digitálne Slovensko - škola, nové technológie a región 
•	Sieťový akademický program Cisco a všetky ďalšie, ktoré pomôžu pri naplnení cieľa konferencie
Konferencie Infovek 2001 sa zúčastnilo 501 účastníkov, prevažne učiteľov rôznych predmetov zo základných, stredných a vysokých škôl z celého Slovenska. Konferencie sa zúčastnili i renomovaní prednášajúci z Českej republiky, Poľska, Maďarska, Veľkej Británie, Nemecka a Rakúska. Kanadskí účastníci žiaľ kvôli udalostiam z 11.9. 2001 museli ôčasť odriecť. Konferencie sa zúčastnil i minister školstva SR p. M. Ftáčnik, štátny tajomník MŠ SR p. L. Szigeti, poslanci NR SR na čele s p. Rusnákovou, ďalší predstavitelia MŠ SR, prezident ST p. Mikuš, zástupcovia IT firiem a ďalší predstavitelia štátnej správy. 
V rámci programu sa uskutočnila aj poldenná konferencia v zmysle podpísaného Memoranda o spolupráci medzi MŠ SR a Cisco Systems Slovakia formou plenárnej prednášky a sekciou venovanou tejto problematike.
Na konferencii odznelo vyše 80 odborných prednášok, krátkych plenárnych príspevkov a príspevkov v odborných sekciach.
•	Sekcie konferencie Infovek 2001
•	Príprava budúcich učiteľov 
•	Ďalšie vzdelávanie učiteľov 
•	Legislatívne a sociálne aspekty využívania digitálnych technológií - Digitálne Slovensko 
•	Digitálne technológie vo vyučovaní na ZŠ 
•	Digitálne technológie vo vyučovaní na SŠ 
•	Spravovanie učební Infoveku 
•	Sieťový akademický program Cisco - eLearning v školskej praxi 
Vo večerných hodinách sa konali 4 workshopy, ktoré končili v neskorých nočných hodinách pre vysoký záujem účastníkov. 
V rámci komerčných prezentácií sa predstavili okrem hlavného sponzora ST, a.s. i ďalšie firmy, ktoré konferenciu sponzorovali  ako Compaq Computer Slovakia s.r.o., Cisco Systems s.r.o. , Atlas.sk. a pod.
Počas slávnostného programu konferencie Infovek 2001 bola vyhodnotená súťaž o www stránkach škôl. a boli udelené viaceré ceny:
Firma Cisco Systems udelila cenu pre najlepšiu LCNA v SR za rok 2000 škole SPŠE K. Adlera, Bratislava. 
Asociácia projektu Infovek a spoločnosť HT Computers udelili cenu za šírenie digitálnych technológií v slovenskom školstve v roku 2001 Základnej škole na Hrnčiarskej ulici vo Zvolene.
Asociácia projektu Infovek udelila výročnú cenu ZŠ Sokolíkova, Bratislava najaktívnejšej škole v projekte Infovek za rok 2000. 
Asociácia projektu Infovek udelila výročnú cenu pánovi Ľudovítovi Sopčákovi zo ZŠ Divina najaktívnejšiemu učiteľovi v projekte Infovek za rok 2000. 
Minister školstva p. Milan Ftáčnik udelil po prvý krát v histórii SR cenu ministra školstva za šírenie digitálnych technológií v slovenskom školstve pánovi Mgr. Jozefovi Medveckému z gymnázia v Dolnom Kubíne.
Všetky príspevky spolu so závermi konferencie budú zverejnené v Zborníku konferencie, ktoreho tlač je v príprave.
Cieľom konferencie bolo šíriť osvetu vo využívaní moderných digitálnych technológií vo výučbe, v príprave učiteľov a vo voľnom čase, posilniť komunitu pedagógov a ďalších odborníkov, ktorí zavádzajú moderné technológie do vzdelávania. Konferencia pokračovala v pravidelnom každoročnom stretávaní tých, ktorí hodlajú aj prostredníctvom digitálnych technológií premeniť tradičnú školu na tvorivú školu tretieho tisícročia.
Plánovaný rozpočet nákladov na Školenia a konferenciu a reálne čerpanie zobrazuje nasledujúca tabuľka. K výraznejšiemu nečerpaniu došlo len v položke školenia priebežné z dôvodu nesprávneho odhadu pri tvorbe rozpočtu.
Výchovno-vzdelávací obsah projektu
Edukačná koncepcia projektu Infovek vychádza z moderných trendov informatizácie spoločnosti a školstva, ktoré sa realizujú v krajinách EÚ a ďalších krajinách už od prelomu 20. a 21. storočia. Dnes už celkom určite neexistuje rozvinutá krajina, ktorá by nevyjadrovala význam informatizácie školstva sériou širokých vládnych a mimovládnych projektov, implementácie informačných a komunikačných technológií do prípravy mladej generácie – a to od predškolského veku až po ukončenie stredoškolskej dochádzky, ako aj terciálnom vzdelávaní a v prudko sa rozvíjajúcich nových formách dištančného a celoživotného vzdelávania. Ak sa pozrieme na mieru využívania informačných a komunikačných technológií vo všetkých profesiách, akceptujeme bez ďalších argumentov názor, že otázka prítomnosti počítača v školstve je irelevantná. Ignorovať tento trend by znamenalo prehliadať vývoj spoločnosti, vývoj na trhu práce, priority a preferencie v zjednocujúcej sa Európe. Moderná škola s novými možnosťami vzdelávania na báze nových technológií vzdelávania sa stáva strategickým priemyslom, ktorý bude rozhodovať o ďalšom ekonomickom a kuľtúrnom rozvoji jednotlivých krajín.
Základné edukačné ciele projektu Infovek:
•	žiaci a študenti musia počas svojho základného, stredného a vysokoškolského vzdelávania spoznať a aktívne ovládať informačné a komunikačné technológie, pretože tieto technológie budú používať vo svojej profesnej práci a v súkromnom živote,
•	integrovanie informačných a komunikačných technológií do vyučovania všetkých predmetov dáva výborné predpoklady a zároveň otvára nové dimenzie vzdelávania, ktoré vyžadujú zmenu tradičného obsahu a osnov vzdelávania, zmenu súčasného vzťahu učiteľa a žiaka na nový partnerský vzťah a zmenu z pasívneho postavenia žiaka pri prijímaní hotových vedomostí na aktívnu úlohu, v ktorej žiak preberá aj spoluzodpovednosť za svoje vzdelávanie v podmienkach, ktoré mu dávajú možnosť tvorivo a čo najefektívnejšie rozvíjať svoje schopnosti a danosti,
•	používanie IKT vo vyučovaní všetkých predmetov ponúka učiť novým spôsobom (nové metódy a formy vyučovania) aj nový obsah (teda nie len novým spôsobom učiť súčasný obsah, ale novým spôsobom učiť nový obsah). Ako príklad uveďme didakticky nie veľmi náročné používanie zemepisných multimediálnych informácií (napr. encyklopédií na CD nosičoch). Tento obrovský potenciál dovoľuje zavádzať do vyučovania novú koncepciu zemepisu – tzv. investigatívny zemepis (ako ho bolo možné vidieť na holandských gymnáziách už začiatkom 90-tych rokov). Základom koncepcie je konštruktivizmus, ktorý uprednostňuje konštruovanie poznatkov pred ich menej aktívnym prijímaním od učiteľa. Novou metódou s podporou IKT, ktorá je veľmi motivujúca pre aktívnu prácu žiakov v procese poznávania, je projektové vyučovanie, kde žiaci riešia od školských cez národné až po medzinárodné projekty. Riešenie projektov dáva nielen možnosť získania nových vedomostí, ale ukazuje na zmysluplnosť učenia sa daných vedomostí pri riešení problémov spojených s každodenným životom a s praxou. Uvedené moderné prístupy aplikácií nových technológií vzdelávania zdôrazňujú u žiakov rozvoj tvorivosti, rozvoj osobnosti, kritického myslenia, kooperatívnosti, schopností komunikácie a pod.,
•	podieľať sa na premene súčasnej školy na modernú školy 3. tisícročia, plne využívajúcu nové informačné a komunikačné technológie, ktorá búra tradičné múry medzi triedami a školami, medzi predmetmi, prekonáva čas a priestor vo vzdelávaní, poskytuje možnosť celoživotného vzdelávania formami prezenčného aj dištančného vzdelávania atď. 
Projekt Infovek by nemohol byť úspešný bez premyslenej koncepcie budovania edukačného obsahu, na ktorého príprave sa podieľa Edukačná komisia  pri Rade ministra pre projekt Infovek.
Edukačný obsah sa realizuje vo viacerých rovinách:
•	Prvou rovinou je tvorba edukačných projektov do predmetov a tvorba virtuálneho vzdelávacieho obsahu na edukačnom portáli projektu Infovek. Do tvorby edukačného obsahu sú zapojení vynikajúci učitelia zo škôl, pedagogickí odborníci na vysokých školách a vzdelávacích inštitúciách ako i študenti pracujúci ako realizátori edukačných projektov v rámci kancelárie Oddelenia projektu Infovek na Ústave informácií a prognóz školstva, v rámci Asociácie projektu Infovek alebo na školách. Postupne sa aktivizujú aj diskusné skupiny zamerané do oblasti nového vzdelávania s podporou IKT atď.
•	Druhou rovinou edukačného obsahu projektu Infovek, ktorá začína mať významné miesto, sú komplexné vzdelávacie projekty, orientované do nových trendov vzdelávania na báze IKT. Takéto projekty sa realizujú v spolupráci s partnermi v oblasti virtuálnej simulácie ekonomiky - projekt Investland alebo Čo chcete vedieť o NATO v rámci vzdelávania a osvety pre integráciu Slovenska do NATO a pod.).
•	Treťou a veľmi dôležitou rovinou edukačného obsahu projektu Infovek je – edukačný balík pre školy, ktorý zahŕňa nákup edukačného softvéru (multimediálne CD ROM), nákup kníh a odborných publikácií z problematiky aolikácie IKT do vzdelávania. Špecifikáciu a výber edukačného balíka pripravuje Edukačná komisia Rady ministra školstva pre projekt Infovek.
•	Štvrtou, rozvíjajúcou sa časťou pri realizácii koncepcie edukačného obsahu projektu Infovek, je medzinárodná spolupráca v oblasti aplikácie IKT do vzdelávania. Nadviazali ssme spoluprácu s Anglickom, Kanadou, Českou republikou a od roku 2002 je Infovek zapojený do európskeho projektu RAFT, kde na vybraných infovekových školách sa budú experimentálne overovať nové komunikačné prostredia pre vzdelávanie a bude sa vytvárať aj nový obsah vzdelávania.
Výchovno-vzdelávacie (edukačné) projekty realizované v roku 2001
V súčasnosti sú riešené projekty zamerané na webové stránky k predmetom Anglický jazyk, Fyzika, Informatika, Nemecký jazyk, Slovenský jazyk a literatúra, Výtvarná výchova, Geografia, Dejepis, Environmentálna výchova, Matematika, Biológia, Chémia. Príkladom projektu webovej stránky ku konkrétnemu predmetu je napríklad webová stránka predmetu matematika, ktorá sa delí na nasledovné časti  
Odkazy - Stránka Odkazy obsahuje zoznam liniek na matematické stránky, ktoré by mohli byť užitočné pre učiteľov matematiky a ich žiakov. Odkazy sú členené do niekoľkých kategórií: matematické serveri, stránky katedier pripravujúcich učiteľov matematiky, stránky učiteľov matematiky, stránky zamerané špeciálne na geometriu, algebru, či aritmetiku, stránky o histórii matematiky, stránky s ďalšími odkazmi na matematické stránky. Ku každému odkazu je pripojený stručný popis stránky, na ktorú vedie.
Materiály - Stránka materiály obsahuje rôzne užitočné zdroje pre učiteľov matematiky, ktoré môžu využiť pri príprave na hodiny, alebo priamo vo výučbe. Stránka sa ďalej člení na stránky Výučbové programy, CD-ROM, Prípravy, Študentské práce a Časopisy.
Stránka Výučbové programy obsahuje asi 100 programov s krátkym popisom a obrázkom, systematicky rozdelených do troch kategórií: Aritmetika, Geometria a Algebra. Kategórie sú ďalej členené na menšie tematické celky, čo uľahčuje čitateľom stránok orientáciu a výber programu. Ku každému programu je tiež pridané hodnotenie v stupnici od 1 do 5 bodov, ktoré by malo pomôcť učiteľom pri rozhodovaní, či si daný program stiahnu a pozrú. V archíve sa nachádzaj predovšetkým študentské programy, vytvorené študentmi FMFI UK, ale aj odkazy na profesionálny softvér. Archív výučbových programov sa priebežne aktualizuje a dopĺňa. Náplňou stránky Prípravy sú námety, návody a prípravy na vyučovacie hodiny matematiky, modely hodín. Stránka je tvorená z príspevkov súčasných a budúcich učiteľov matematiky. Zatiaľ obsahuje niekoľko námetov zameraných na funkcie, ich vlastnosti a grafy, pravdepodobnosť a štatistiku. CD-ROM Úlohou tejto stránky je informovať učiteľov matematiky o existujúcich CD tituloch na vyučovanie matematiky. Stránka obsahuje názov CD-ROM, obrázok, stručný popis a informáciu o tom, kde možno CD získať – prevažne odkaz na stránku vydavateľstva príslušného CD-ROM. Stránka Študentské práce je venovaná diplomovým prácam, rôznym referátom a prípravám (nielen) študentov matematiky. Časopisy - zoznam matematických časopisov spolu s odkazmi ma tie, ktoré vychádzajú aj v elektronickej podobe.
Osnovy a štandardy - Stránka Osnovy a štandardy bola oproti minulému roku rozšírená o učebné osnovy povinného predmetu matematika na 1. a 2. stupni ZŠ a o osnovy  povinného učebného predmetu matematika pre všetky ročníky štvorročného aj osemročného gymnázia. 
Projekty - Časť Projekty by mala učiteľov matematiky a žiakov informovať o aktuálnych i starších projektoch, ktoré majú niečo spoločné s matematikou.
Okrem projektov webových stránok ku konkrétnym predmetom sa rozvíja aj oblasť tzv. teleprojektov určených školám. V rámci projektu Infovek sa rozvíjajú v súčasnosti 
Environmentálne projekty
Stránky environmentálne zameraného projektu Rok v krajine začali vznikať v marci minulého roku a na internete boli publikované v máji, ale vzhľadom na koniec školského roka sa záujemcovia o účasť na projekte začali ozývať až v priebehu ďalšieho školského roka, projekt bol dopracovaný a obnovený v novembri 2001. V jarnom období predpokladáme zapojenie viacerých základných škôl. Projekt je určený žiakom základných škôl a je zameraný na pozorovanie zmien v krajine spôsobených zmenami ročných období. Sledujú sa zmeny počasia, vegetácie a živočíšstva, dôraz sa kladie na zisťovanie vplyvov ľudských aktivít na chod a vlastnosti ročných období. Deti získavajú informácie z viacerých vedných odborov, osvojujú si niektoré metódy klasických vedeckých pozorovaní a výskumov, pokúšajú sa o vlastné zhodnotenie získaných informácií a výsledkov. Projekt má dlhodobý, etapový  charakter, žiaci pracujú v skupinách.
Pre žiakov stredných škôl a žiakov deviateho ročníka základných škôl bol pripravený projekt Globálne problémy Zeme, ktorý sme zverejnili na internetových stránkach vo februári 2002. Projekt je krátkodobý, žiaci majú vypracovať projekt na zvolený problém, ktorý považujú za globálny – odlesnenie, hromadenie odpadov, zmeny klímy, AIDS, .... Vyhľadávaním informácií z rôznych zdrojov sa žiaci okrem získania hlbších poznatkov o zvolenej téme naučia pracovať s literatúrou, internetom. Budú zisťovať rozsah a príčiny problému, jeho prejavy na Slovensku, hľadať možné riešenia na zlepšenie súčasného stavu... Projekt je koncipovaný tak, aby bol realizovateľný v rámci výučby informatiky, prípadne ďalších predmetov, je možné pacovať vo dvojiciach. 
Matematické projekty
Projekt 4S 2001 - Slovník slovenských symetrických slov. Jeho cieľom bolo vytvoriť slovník slovenských symetrických slov, teda slov, ktoré napísané do riadku alebo do stĺpca majú vodorovnú alebo zvislú os súmernosti. Museli to byť spisovné slovenské slová - slová nachádzajúce sa v Pravidlách slovenského pravopisu alebo v Krátkom slovníku slovenského jazyka a slová z nich vytvorené napríklad skloňovaním, časovaním a pod. V druhej fáze projektu bolo úlohou žiakov hľadať rôzne slovenské príslovia, porekadlá, prirovnania, frazeologizmy, aforizmy a názvy diel slovenských autorov, v ktorých sa tieto symetrické slová vyskytujú. Projekt bol určený pre päťčlenné tímy žiakov vo veku od 10 do 18 rokov. Mal formu súťaže. Tímy posielali slová správcovi projektu a ten ich ohodnotil bodmi. Prvý objaviteľ (objaviteľský tím) slova zaň dostal 2 body, ďalší deviati objavitelia 1 bod. Hodnotili sa zvlášť dve kategórie. Do prvej kategórie patrili žiaci  5. až 9. ročníka ZŠ a primy až kvarty osemročných gymnázií, do druhej žiaci 1. až 4. ročníka stredných škôl a kvinty až oktávy osemročných gymnázií. Dôvodom rozdelenia na kategórie bolo, že mladší žiaci ešte nepoznajú toľko diel ako starší. 
Projekt trval 82 dní. Prihlásilo sa do neho 80 tímov z 19 škôl. Prvej fázy sa aktívne zúčastnilo 55 tímov, 2. fázy 20 tímov – táto fáza bola časovo náročnejšia ako prvá. Spolu objavili 916 symetrických slov a 3127 minidiel obsahujúcich symetrické slová: 958 prísloví a porekadiel, 33 pranostík, 80 prirovnaní, 863 frazeologizmov, 51 aforizmov, 1142 názvov diel slovenských autorov. Správcovi projektu prišlo 450 mailov, z toho 324 mailov zo symetrickými slovami a 102 mailov s minidielami obsahujúcimi symetrické slová. V diskusii bolo zodpovedaných 21 otázok.
Projekt Mozaiky - Cieľom projektu bolo vytvoriť galériu mozaík, hľadať ich všade okolo seba, spoznať základné typy zobrazení v rovine, vyskúšať si rôzne výtvarné techniky.  Projekt začal 15. októbra 2001. Bol rozdelený na niekoľko fáz, každá z nich trvala približne 1 mesiac. V jednotlivých fázach žiaci vytvárali rôzne druhy vzorov rôznymi spôsobmi, tiež ich hľadali okolo seba, v prírode, na Internete. Projekt zasahoval do predmetov matematika, výtvarná výchova, informatika, technická výchova, práca s počítačom, dejepis, zemepis, prírodopis.
Celkove sa doteraz do projektu aktívne zapojilo približne 70 účastníkov zo 14 škôl z celého Slovenska. ktorí spolu poslali  takmer 100 mozaík. 
Výchovno-vzdelávací (edukačný) balík v roku 2001
V roku 2001 na základe schválených finančných prostriedkov si dala EduKoRa za cieľ pri výbere a schvaľovaní edukačného balíka:
•	rozšíriť edukačné CD ROM pre ďalšie predmety s dôrazom na humanitné predmety
•	vybrať kvalitné edukačné obsahy z domácej tvorby 
•	rozšíriť ponuku edukačného obsahu pre základné školy v slovenskom jazyku 
•	dať na školy zapojené v projekte Infovek programovacie prostredie Imagine, v ktorom môžu tvoriť multimediálne aplikácie do vyučovacieho procesu
Edukačný balík bol realizovaný diferencovane pre základné a stredné školy zapojené do projektu Infovek.
Edukačný balík sa zároveň diferencoval na doplnenie nových častí edukačného balíka pre infovekové školy zapojené do projektu už v rokoch 1999  a 2000 a na dodanie kompletného nového edukačného balíka pre školy zapojené do projektu Infovek v roku 2001.
Edukačný balík bol dodaný na 203 ZŠ, na 288 SŠ, na 4 Metodické centrá, 5 školských výpočtových stredísk, 3. na Oddelenie projektu Infovek a 3 boli zakúpené pre Prír.fak. UK, FMFI UK,  Prír.fak UPJŠ, ktoré výskumne a koncepčne spolupracujú pri realizácii edukačnej časti projektu Infovek.
V roku 2001  EduKoRa  pri výbere obsahu edukačného balíka postupovala tak, že v prvej etape vybrala a opäť potvrdila do edukačného balíka kvalitné vzdelávacie CD ROM a knihy, ktoré boli už dva roky overené na infovekových školách a odporúčané učiteľmi na aplikovanie do vyučovacieho procesu. V druhej etape (marec až jún 2001) dostala EduKoRa na posúdenie edukačné CD ROM a knihy od viacerých firiem: BSP, TeraSoft, Zebra, Diderot, Lingua, Oxford, Príroda atď. Zároveň EduKoRa požiadala aj domácich tvorcov digitálneho vzdelávacieho obsahu, aby  predložili svoje produkty ako edukačné projekty na posúdenie. EduKoRa všetky navrhované CD ROM a knihy dala na posúdenie učiteľom na ZŠ a SŠ ako i didaktikom na vysokých školách. Navrhované produkty do edukačného balíka posudzovatelia experimentálne overovali v procese vyučovania 1 až 3 mesiace a na základe vlastných skúseností napísali recenzný posudok, v ktorom mali prezentovať možnosti aplikovania produktu do vyučovacieho procesu, jeho klady, nedostatky a jednoznačné stanovisko či daný produkt odporúčajú, alebo neodporúčajú na zaradenie do edukačného balíka.
V tretej etape sa konalo verejné zasadnutie EduKoRy 11. júna 2001, na ktorom boli prizvaní okrem členov EduKoRy aj ďalší hostia. Na zasadnutí boli prezentované projekty Imagine, Investland a LegoDacta. 
Na základe priebehu jednotlivých etáp a ich výsledkov EduKoRa 28.6.2001 pripravila do Rady ministra školstva pre Infovek návrh edukačného balíka Infovek 2001.
Dňa 4.7.2001 bol na zasadnutí Rady ministra školstva SR pre projekt Infovek prerokovaný návrh edukačného balíka a  bol schválený s dvomi pripomienkami. Jednou bolo zníženie navrhovaných prostriedkov na Lego Dacta a druhou bolo doplnenie edukačného balíka o edukačný obsah a programu Oxford.Pripomienky boli zohľadnené a po doplnení edukačného balíka o produkty Oxford predsedkyňa EduKoRy predložila na MŠ SR návrh edukačného balíka Infovek 2001, ktorý bol prerokovaní na sekcii základných a stredných škôl a k jednotlivým knihám a softvéru boli 14.9.2001 vydané doložky MŠ SR (viď príloha – zloženie edukačného balíka Infovek 2001).
V rámci edukačnej zložky projektu bolo na základe rozhodnutia Operatívnej porady ministra podporené aj vydanie Učebnice Informatiky pre stredné školy.
V nasledovnej tabuľke je zhrnuté čerpanie finančných prostriedkov za účelom vytvárania a nákupu výchovno-vzdelávacieho obsahu v projekte. Keďže sa nepodarilo s dodávateľom softvéru Cabri pôvodne schváleného ako súčasť balíka dohodnúť na výhodnejších podmienkach prišlo k výraznejšiemu nečerpaniu v položke edukačný softvér. Nečerpanie položky edukačné projekty bolo spôsobené nenaplnením pôvodných ambícii v tejto oblasti. 

Kancelária Oddelenia projektu Infovek
Oddelenie projektu Infovek (OPI) je organizačnou súčasťou Ústavu informácií a prognóz školstva a je zodpovedné za realizáciu projektu. Aj v roku 2001 plnilo OPI svoje úlohy, ktorými bolo poverené v rámci koncepcie projektu a síce:
•	viesť všetku agendu súvisiacu s projektom (evidenciu majetku, fakturáciu),
•	viesť komunikáciu so školami, ktoré sú podporované projektom,
•	pôsobiť ako informačné a konzultačné stredisko pre školy, ktoré sa zaujímajú o účasť v projekte,
•	pripravovať podklady pre proces verejných obstarávaní,
•	pripravovať zmluvy s dodávateľmi a nadväzovať spoluprácu s novými partnermi, 
•	realizovať mediálnu politiku projektu (prezentáciu projektu v médiách, rozhovory o projekte, tlačové besedy),
•	pripravovať a realizovať úlohy podľa námetov ostatných zložiek realizačnej štruktúry projektu ako sú školenia, edukačné projekty, atď.
•	pripraviť podklady pre výber nových škôl a evalváciu účasti škôl v projekte,
•	dozerať na plnenie si povinností vyplývacúcich z účasti škôl v projekte,
•	spravovať server projektu Infovek.
Personálne zloženie OPI v roku 2001 tvorili traja pracovníci na plný úväzok. Plnenie úloh, ktorými je OPI  poverené pri podpore 500 škôl však predstavuje značné množstvo práce a preto OPI aj v roku 2001 pravidelne alebo pri rôznych príležitostiach zamestnávalo spolu 114 spolupracovníkov z čoho 27 pravidelne. 
Súčasťou práce pracovníkov a externých spolupracovníkov OPI bola zúčastňovať sa domácich a medzinárodných fór a konferencií, kde prezentovali projekt Infovek. V roku 2001 sa uskutočnili pracovné cesty na konferencie PoŠkole 2001 (Sedmihorky, ČR), YouthCan 2001 (New York, USA), Didinfo 2001 (Banská Bystrica), 7. World Conference on Computers in Education 2001: Networking the Learner (Kodaň, Dánsko).
Spolupracovníci OPI absolvovali v roku 2001 aj viaceré študijné cesty, a síce študijnú cestu zameranú na zoznámenie sa s aplikáciami IKT vo vyučovaní na základných, stredných a vysokých školách v kanadskom štáte New Brunswick s výstupom na ďalšiu spoluprácu, študijná cesta bola čiastočne hradená grantom kanadskej vlády. Druhá študijná cesta smerovala do Dundee, Veľká Británia na pozvanie University of Dundee, a bola zameraná na získavanie poznatkov o zavádzaní IKT do školského systému v Škótsku, cesta bola čiastočne hradená grantom Nadácie otvorenej spoločnosti. V rámci príprav na spoluprácu v projekte Compact (medzinárodný projekt zameraný na využívanie IKT na školách realizovaný v EÚ) sa spolupracovníci zúčastnili aj stretnutia budúcich partnerov vo Fínsku, aj táto cesta bola čiastočne hradená pozývajúcou organizáciou.
Od júna 2001 mali pracovníci OPI k dizpozícii prepožičaný osobný automobil v majetku ÚIPŠ, ktorý sa využíval najmä pri príprave konferenicie a školení ako aj na zabezpečenie bežného chodu prevádzky kancelárie OPI. Osobný automobil nevyhovoval svojimi parametrami na plnenie úloh OPI a preto bol v závere roku zakúpený viacúčelový automobil pre potreby OPI ÚIPŠ. 
Ako zariadenie kancelárie boli pre potreby pracovníkov a spolupracovníkov OPI zakúpené 6 ks notebookov, 1 ks server (na správu pripojenia do internetu), 1 ks datavideoprojektor, 10 ks osobných počítačov. Na priestorové zabezpečenie OPI bola nábytkom zariadená nová kancelária.
Rada ministra školstva pre projekt Infovek rozhodla aj o spoluúčasti na financovaní nákupu veľkokapacitnej tlačiarne zakúpenej na ÚIPŠ s víziou ďalšieho zhodnotenia vynaložených prostriedkov v budúcnosti pri zabezpečovaní tlače materiálov vydávaných v projekte Infovek ako sú študijné materiály na školenia, príručky a pod. 
Nasledujúca tabuľka predstavuje zhrnutie nákladov na prevádzku a zariadenie kancelárie OPI. Prečerpané sú náklady na mzdy a odmeny a zariadenie kancelárie. Položka zariadenie kancelárie bola prečerpané z dôvodu mimoriadnej investície do veľkokapacitnej tlačiarne vo výške 2 000 tis. Sk a neplánovaných investícií do datavideoproejktora a servra. Položka mzdy a odmeny je prečerpaná z dôvodu vyššieho čerpania položky Poistné a príspevky zamestnávateľa do poisťovní a NÚP za rok 2001 a je spôsobená odvodom 2,7% z celkovej sumy vyplatených dohôd o pracovnej činnosti. Tento odvod je odvádzaný od začiatku roku 2001 a tieto prostriedky preto neboli zahrnuté do pôvodného rozpočtu. 
Záver
Nasledujúca tabuľka predstavuje prehľad čerpania prostriedkov vynaložených na realizáciu projektu Infovek v roku 2001. Nevyčerpané prostriedky presunuté do roku 2002 budú rozdelené v rozpočte v návrhu realizácie projektu Infovek v roku 2002.
V tomto materiály je predložené vyúčtovanie prostriedkov podľa sledovaného účelu. Podrobný ekonomický rozbor podľa platnej ekonomickej klasifikácie je k dispozícii na ÚIPŠ.Napriek menším zaváhaniam v oblasti budovania technickej infraštruktúry v roku 2001 projekt Infovek úspešne napredoval a patrí medzi najuznávanejšie projekty realizované v školstve za posledné roky. Ďalšia podpora v tejto oblasti zostáva aj vzhľadom na ambície Slovenska v budúcnosti nevyhnutnou.
Príloha č. 1 – Zloženie riadiacich štruktúr projektu Infovek
Rada ministra školstva SR pre projekt Infovek
László Szigeti 	MŠ SR	
Ing. Peter  Gabčo, PhD.	MŠ SR	
PaedDr. Ján Galbavý	MŠ SR	
Ing. Katarína Mandíková	MŠ SR	
RNDr. Vladimír Repáš	ŠPÚ	
Doc. RNDr. Peter Sýkora, PhD.	API	
Doc. RNDr. Ivan Kalaš, PhD.	FMFI UK
Doc. RNDr. Beáta Brestenská, PhD.	PriF UK	
Tibor Papp	API	
PaedDr. Roman Baranovič	UIPŠ	
PhDr. Peter Zverka	UIPŠ	
Ing. Ivan Stankovský, CSc.	ŠIOV	

Edukačná koordinačná rada Rady ministra školstva SR pre projekt Infovek
Doc.RNDr. Beáta Brestenská, PhD.	PriF UK
Doc.RNDr. Ivan.Kalaš,CSc	FMFI UK
Mgr. Katarína Melišová	PriF UK
PaedDr. Roman Hrušecký	FMFI UK
PaedDr. Adriana Hrušecká	FMFI UK
Mário Varga	ÚIPŠ
RNDr. Tibor Nagy	PriF UK
RNDr. Henrieta Mázorová	PriF UK
RNDr. Miloš Kravčík	FMFI UK
PaedDr. Dana Lehotská	FMFI UK
Mgr. Dana Chmelíková 	ZŠ Sokolíková
RNDr. Soňa Grmanová	PriF UK
Mgr. Mária Medvecká	PF UK
Mgr. Jozef Medvecký	API
Ing. Jozef Jakubec	MC Bratislava
RNDr. Štefan Karolčík 	PriF UK 
Doc. RNDr. Mária Ganajová, CSc	Prír.fak. UPJŠ Košice
RNDr. Ľubomír Šnajder, PhD.	Prír.fak. UPJŠ Košice
RNDr. Marián Kíreš, PhD.	Prír.fak. UPJŠ Košice

Výberová a evaluačná komisia Rady ministra školstva SR pre projekt Infovek
László Szigeti 	MŠ SR
PaedDr. Ján Galbavý	MŠ SR
Ing. Katarína Mandíková	MŠ SR
RNDr. Vladimír Repáš	ŠPÚ	
Doc. RNDr. Beáta Brestenská, PhD.	PriF UK
Ing. Ivan Stankovský, CSc.	ŠIOV	
Ing. Jozef Jančík	ŠVS	

Komisia pre technickú realizáciu projekt Infovek Rady ministra školstva SR pre projekt Infovek
PaedDr. Roman Baranovič	ÚIPŠ
Ing. Vladimír Pokojný	ÚIPŠ
Mgr. Marek Farkaš	Gymnázium Metodova
Ing. Július Binder	SANET
Paeddr. Vladimír Kulich	Gymnázium Grosslingova
Paeddr. Roman Hrušecký	FMFI UK
Ing. Alexander Hambalík	STÚ
Mgr. Stanislav Slačka	ŠVS BB
Ing. Ladislav Šatka	ŠIOV
Michal Tarana	ÚIPŠ

Príloha č. 2 – Zloženie edukačného balíčka

edukačný softvér	
Lidské tělo 	
Staň se světošlápkem	
Křížem krážem staletími 	
Encarta World Atlas 2001	
Encyklopedie Diderot 	
Cirkus šaša Tomáša	
Encyklopedie přírody 2.0	
Encyklopedie vesmíru 	
Hejbejte se kosti moje 	
Jak věci pracují 2.0 	
Encyklopedia of Science 2.0 	
Lexicon 2001- angličtina	
Lexicon 2001- nemčina 	
Rozprávková matematika	
Detský kútik II. 	
Encyklopédia hudobných nástrojov 	
Sexuální výchova Grada	
Fyzika (Zebra) 	
Chemie (Zebra) I.	
Chemie (Zebra) II.	
Staletí objevú	
Látky okolo nás 	
Amoniakové fontány	
"Mit csinál?"	
"Logofon"	
Edukačný chemický CD-disk	
Vyučovanie fyziky na ZŠ a SŠ s IKT	
Podporný freeware software pre učiteľa chémie	
Informačné a komunikačné technológie v matematike ZŠ a SŠ	
Prozkoumej tajemství techniky	
Artopedia	
Vzdušný oceán	
Oxford Advanced Learner Dictionary G/E Pack 
CD-ROM	
Oxford Advanced Learner Dictionary CD-ROM single PC New	
Oxford Parctice grammar New W/K Pack CD-ROM	
Quick placement test paper	

knihy	
Počítačová grafika a animácia ľahko a rýchlo (Príroda) 	
Word 2000 ľahko a rýchlo (Príroda)	
Internet ľahko a rýchlo (Príroda)	
Webová stránka ľahko a rýchlo (Príroda) 	
Ako na to - počítač (Príroda)	
Domáce úlohy na počítači (Príroda)	
MS Word - Word praktický prúvodce pokročilých užívatelú	
MS Excel - Mistrovsví v EXCELu 2000	
SGP Baltík	
Vytváříme www-stránky	
Internet pro úplné začátečníky	
Linux - dokumentační projekt	
Možnosti využitia IKT vo vyučovaní biológie	
Internet pre učiteľov	
Implementácia IKT do vyučovania chémie na ZŠ a SŠ	
Integrácia IKT do vyučovania geografie